钦定古今图书集成/明伦汇编/氏族典/第214卷 > 何灌
## 钦定古今图书集成/明伦汇编/氏族典/第214卷 > 何灌

按《宋史何灌传》：“灌字仲源，开封祥符人，武选登第，为
河东从事，久之，为府州大山军巡检。盗苏延福狡悍，
为二边患，灌亲枭其首。为河东将，与夏人遇，铁骑来
追，灌射皆彻甲，至洞胸出背，叠贯后骑，羌惧而引却。
知宁化军、丰州，徙熙河都监，见童贯不拜，贯憾焉。张
康国荐于徽宗，提点河东刑狱，迁西上阁门使，领威”
州刺史、知沧州。以治城鄣功，转引进使。诏运粟三十
万石于并塞三州，灌言：“水浅不胜舟，陆当用车八千
乘，沿边方登麦，愿以运费增价就籴之。”奏上，报可。安
抚使忌之，劾云“板筑未毕而冒赏。”夺所迁官，仍贬秩
罢去。未几，知岷州，徙河州，复守岷，提举熙河兰湟弓
箭手。童贯用兵西边，灌取古骨龙马进武军，加吉州
防御使，改知兰州，拜廓州防御使。宣和初，刘法陷于
敌，震武危甚，熙帅刘仲武使灌往救，灌以众寡不敌，
但张虚声骇之，夏人宵遁，仲武犹奏其逗遛，罢为淮西钤辖。迁同州观察使、浙东都钤辖，改浙西。童贯北
征，檄统制兵马，涿、易平，以知易州迁宁武军承宣使、
燕山路副都总管，又加龙神卫都指挥使。召还，管干
步军司，迁步军都虞候，拜武泰军节度使、河东河北
制置副使。未及行而帝内禅，灌领兵入卫。郓王楷至
门欲入，灌曰：“大事已定，王何所受命而来？”导者惧而
退，灌竟行，援兵二万不能足，听募民充数。靖康元年
正月二日，次滑州，梁方平南奔，灌亦望风迎溃。黄河
南岸无一人御敌，金师遂直叩京城。灌至，乞入见，不
许，而令控守西隅。背城拒战凡三日，被创没于阵，年
六十二。帐下韩综、雷彦兴，奇士也，各手杀数人，从以
死。钦宗哀悼，赐金帛，命官护葬。已而言者论其不守
河津，追削官秩。长子蓟至阁门宣赞舍人，从父战，箭
贯左臂，拔出之，病创死。绍兴四年，中子藓以灌事泣
诉于朝，诏复履正大夫、忠正军承宣使。